Tampereen keskustaa kehitetään kävelijän ehdoilla – suunnitelmissa uusi kävelykatu ja lisää siltoja Tammerkosken yli

Kävelijä on kuningas Tampereen keskustassa tulevaisuudessa. Myös pyöräilystä halutaan tehdä entistä sujuvampaa. Jos kaupungin suunnitelmat toteutuvat, Aleksis Kiven kadun kortteli Hallituskadulta Laukontorille muutetaan kävelykaduksi. Tammerkosken yli rakennetaan uusia siltoja ja kehitetään lisää rantareittejä Näsijärven ja Pyhäjärven rannoille. Hämeenkatu on joukkoliikenteen pääkatu, jota pitkin kulkee keskustan raitiotieliikenne sekä osa linja-autovuoroista. Hämeenkatua käyttävät vain joukko- ja huoltoliikenne sekä taksit. Myös Hämeenpuistossa reunimmaiset kaistat voivat olla joukkoliikennekaistoja osalla matkaa. Hämeenpuisto, Satakunnankatu ja Tampereen valtatie muodostavat keskustakehän, jota pitkin kuljetaan eri keskustan osien välillä ja ajetaan keskustan pysäköintilaitoksiin. Keskustan joukkoliikenne perustuu tulevaisuudessa yhä enemmän raitiotiehen, jota keskustakehällä kulkeva bussiliikenne täydentää. Muut kehän sisälle jäävät kadut ovat hitaan liikkumisen korttelikatuja, jotka palvelevat kiinteistöjen asuin-, huolto- ja asiakasliikennettä. Pysäköinti maan alle Pysäköinti keskitetään maan alle. Hämpin parkista on yhteys suunnitteilla olevaan Kunkun parkkiin. Keskustan kadunvarsipaikoista poistetaan tulevaisuudessa noin puolet ja nykyisistä pintapysäköintialueista jopa 70 prosenttia. Kadunvarsipysäköintiä ohjataan pysäköintilaitoksiin myös hinnoittelulla. Pysäköintilaitosten hinnoittelu pyritään pitämään kadunvarsia edullisempana kaikkina vuorokauden aikoina. Poistuvia autopysäköintipaikkoja voidaan käyttää pyöräpysäköintiin. Pyöräily erotellaan jalankulusta tori- ja kävelykatuja lukuun ottamatta. Pääreiteillä pyöräily erotellaan myös moottoriajoneuvoliikenteestä, mutta muualla hitaan liikkumisen alueella pyöräilijän paikka on ajoradalla muun ajoneuvoliikenteen seassa. Lähtökohtana on, että valo-ohjaamattomissa liittymissä pyöräilyn pääreitit ovat etuajo-oikeutettuja autoliikenteeseen nähden. Nämä tavoitteet sisältyvät vastavalmistuneeseen Tampereen läntisen keskustan liikenteelliseen yleissuunnitelmaan. Yhdyskuntalautakunta käsittelee suunnitelmia tiistaina. Päätösesityksen mukaan yleissuunnitelma hyväksytään tarkempien yleis- ja katusuunnitelmien sekä läntisen keskustan visiotyön lähtökohdaksi. Kosken yli siltoja Tammerkosken rantojen virkistyskäytön parantaminen ja rantareittien kehittäminen Näsijärveltä Pyhäjärvelle kosken rantoja myötäillen on yksi kaupungin keskustan kehitysohjelman painopisteistä. Rantojen käyttöä on tehostettu viimeisen kymmenen vuoden aikana merkittävästi muun muassa Laukonsillan, Palatsinsillan, Vuolteentorin, Ratinanrannan ja viimeisimpänä Vapriikinraitin rakentamisella. Hämeensillan uusimisen yhteydessä valmistuu Kirkkopuiston ja Mokkapuiston välille kävely-yhteys Hämeenkadun ali. Tammerkoski antaa kaupungille oman identiteettinsä, mutta jakaa samalla keskustan kahtia. Suunnittelijat uskovat, että mitä enemmän kosken yli kulkee siltoja ja mitä leveämpiä ne ovat, sitä yhtenäisempi Tampereen keskusta on. Tammerkosken estevaikutusta onkin tarve pienentää toteuttamalla uusia siltoja ja parantamalla nykyisiä siltayhteyksiä sekä rannansuuntaisia reittejä.